Cristiano Ronaldo: রোনাল্ডোকে পেতে কত টাকা দিচ্ছে সৌদির ক্লাব, শুনলে ভিরমি খাবেন

কাতার: সৌদি আরবের ক্লাবেই যাচ্ছেন ক্রিশ্চিয়ানো রোনাল্ডো (Cristiano Ronaldo)? নামী স্প্যানিশ সংবাদমাধ্যম মার্কার (Marca) রিপোর্ট কিন্তু তাই বলছে। সৌদি আরবের (Saudi Arabia) ক্লাব আল-হিলালের (Al-Hilal) সঙ্গে তাঁর যোগাযোগের জল্পনা আগেই ছড়িয়েছিল। কিন্তু এবার শোনা যাচ্ছে, আল-হিলাল নয়, আল-নাসের (Al-Naser) ক্লাব তাঁকে পেতে অবিশ্বাস্য পরিমাণ টাকা অফার করেছে। আড়াই বছরের চুক্তির জন্য তারা রোনাল্ডোকে দিতে চায় ২০০ মিলিয়ন ইউরো! ভারতীয় মুদ্রায় এটা কত জানেন? প্রায় ১৬৯০ কোটি টাকা। ফুটবল খেলে এত টাকা আজ অবধি কেউ পয়ায়নি। ইউরোপে খেলতে চাওয়া পর্তুগিজ মহাতারকা এই অফার আদৌ ফেরাতে পারবেন বলে মনে হয় না।

ম্যাঞ্চেস্টার ইউনাইটেডের (Manchester United) সঙ্গে সম্পর্ক চুকে গেছে ক্রিশ্চিয়ানো রোনাল্ডোর (Cristiano Ronaldo)। এই মুহূর্তে দেশের হয়ে বিশ্বকাপ (World Cup) খেলছেন, সেটা শেষ হলেই বেকার হয়ে পড়বেন তিনি। বয়স ৩৭ হয়ে গেলেও এখনই অবসর নেবেন না তিনি, সে কথা আগেই জানিয়েছেন। ইউরোপের (Europe) ক্লাবগুলো তাঁকে আর নিতে চাইছে না, যারা নিতে ইচ্ছুক তাদের আবার রোনাল্ডোর (Ronaldo) খোরাকি জোগাবার পয়সা নেই।

আরও পড়ুন: Qatar World Cup: লেওয়ানডস্কি কাঁটা উপড়ে শেষ ষোলোর লক্ষ্যে মেসির আর্জেন্টিনা

এই অবস্থায় নাম ভেসে এসেছিল সৌদি আরবের (Saudi Arabia) ক্লাব আল-হিলালের (Al-Hilal)। মরসুমের গোড়াতেই পর্তুগিজ মহাতারকাকে পেতে প্রচুর অর্থ (৩০৫ মিলিয়ন পাউন্ড) অফার করেছিল সৌদির ক্লাবটি। কিন্তু সে সময় ম্যান ইউয়ের (Man U) সঙ্গে চুক্তিবদ্ধ ছিলেন তিনি। সবথেকে বড় কথা, আগের মরসুমের মতো এবারও পুরনো ক্লাবের হয়ে খেলতে মুখিয়ে ছিলেন। কিন্তু পরিস্থিতি সম্পূর্ণ অন্য দিকে চলে যায়।

এখন ওল্ড ট্রাফোর্ড (Old Trafford) থেকে কার্যত বিতাড়িত রোনাল্ডো নতুন ক্লাব খুঁজছেন। আল-হিলাল আবার তাঁর সঙ্গে যোগাযোগ করেছিল বলে জানিয়েছে এক নামী আন্তর্জাতিক সংবাদমাধ্যম। কিন্তু এখনযা খবর তাতে সৌদির আর এক ক্লাব আল-নাসেরই (Al-Naser) নাকি পাঁচবারের ব্যালন ডোর জয়ীকে কিনতে এগিয়ে। সৌদির ক্রীড়ামন্ত্রী প্রিন্স আবদুলআজিজ বিন তুর্কি আল-ফয়জল রোনাল্ডোকে মধ্যপ্রাচ্যে আনতে চেয়েছিলেন। তারপরেই ক্লাবগুলি উঠেপড়ে লেগেছে।

অবশ্য বিকল্প আরও আছে। মেজর লিগ সকার (Major League Soccer) অর্থাৎ আমেরিকান ফুটবল লিগেও চলে যেতে পারেন। বছর দুয়েক আগে ইন্টার মায়ামি (Inter Miami) দলের মালিক প্রাক্তন তারকা ফুটবলার ডেভিড বেকহ্যাম (David Beckham) রোনাল্ডো এবং মেসিকে (Messi) একসঙ্গে তাঁর ক্লাবে খেলাতে চেয়েছিলেন। মেসিকে এখন না পেলেও রোনাল্ডোকে তুলে নেওয়ার এই সুযোগ হাতছাড়া করতে চাইবেন না বেকস। প্রসঙ্গত, বেকহ্যাম, ইব্রাহিমোভিচ, রুনির মতো বহু মহাতারকা মার্কিন মুলুকে ফুটবল খেলেছেন।