Cristiano Ronaldo: তবে কি সৌদি আরবের ক্লাবে যাচ্ছেন রোনাল্ডো? জেনে নিন

কাতার: ম্যাঞ্চেস্টার ইউনাইটেডের (Manchester United) সঙ্গে সম্পর্ক চুকে গেছে ক্রিশ্চিয়ানো রোনাল্ডোর (Cristiano Ronaldo)। এই মুহূর্তে দেশের হয়ে বিশ্বকাপ (World Cup) খেলছেন, সেটা শেষ হলেই বেকার হয়ে পড়বেন তিনি। বয়স ৩৭ হয়ে গেলেও এখনই অবসর নেবেন না তিনি, সে কথা আগেই জানিয়েছেন। ইউরোপের (Europe) ক্লাবগুলো তাঁকে আর নিতে চাইছে না, যারা নিতে ইচ্ছুক তাদের আবার রোনাল্ডোর (Ronaldo) খোরাকি জোগাবার পয়সা নেই।

এই অবস্থায় নাম ভেসে আসছে সৌদি আরবের (Saudi Arabia) ক্লাব আল-হিলালের (Al-Hilal)। মরসুমের গোড়াতেই পর্তুগিজ মহাতারকাকে পেতে প্রচুর অর্থ (৩০৫ মিলিয়ন পাউন্ড) অফার করেছিল সৌদির ক্লাবটি। কিন্তু সে সময় ম্যান ইউয়ের (Man U) সঙ্গে চুক্তিবদ্ধ ছিলেন তিনি। সবথেকে বড় কথা, আগের মরসুমের মতো এবারও পুরনো ক্লাবের হয়ে খেলতে মুখিয়ে ছিলেন। কিন্তু পরিস্থিতি সম্পূর্ণ অন্য দিকে চলে যায়।

আরও পড়ুন: Qatar World Cup: শেষ ষোলোর পথে বাধা আমেরিকা, আদৌ হালকাভাবে নিচ্ছে না ইংল্যান্ড

এখন ওল্ড ট্রাফোর্ড (Old Trafford) থেকে কার্যত বিতাড়িত রোনাল্ডো নতুন ক্লাব খুঁজছেন। আল-হিলাল আবার তাঁর সঙ্গে যোগাযোগ করেছে বলে জানিয়েছে এক নামী আন্তর্জাতিক সংবাদমাধ্যম। এমনকী সৌদি আরবের আর এক ক্লাব আল-নাসেরও (Al-Naser) নাকি পাঁচবারের ব্যালন ডোর জয়ীকে কিনতে ইচ্ছুক। সৌদির ক্রীড়ামন্ত্রী প্রিন্স আবদুলআজিজ বিন তুর্কি আল-ফয়জল রোনাল্ডোকে মধ্যপ্রাচ্যে আনতে চেয়েছিলেন। তারপরেই ক্লাবগুলি উঠেপড়ে লেগেছে।

অবশ্য বিকল্প আরও আছে। মেজর লিগ সকার (Major League Soccer) অর্থাৎ আমেরিকান ফুটবল লিগেও চলে যেতে পারেন। বছর দুয়েক আগে ইন্টার মায়ামি (Inter Miami) দলের মালিক প্রাক্তন তারকা ফুটবলার ডেভিড বেকহ্যাম (David Beckham) রোনাল্ডো এবং মেসিকে (Messi) একসঙ্গে তাঁর ক্লাবে খেলাতে চেয়েছিলেন। মেসিকে এখন না পেলেও রোনাল্ডোকে তুলে নেওয়ার এই সুযোগ হাতছাড়া করতে চাইবেন না বেকস। প্রসঙ্গত, বেকহ্যাম, ইব্রাহিমোভিচ, রুনির মতো বহু মহাতারকা মার্কিন মুলুকে ফুটবল খেলেছেন।