Cristiano Ronaldo: সৌদির ক্লাবে যাচ্ছেন না রোনাল্ডো! জল্পনার অবসান ঘটালেন নিজেই

কাতার: সমস্ত জল্পনার অবসান ঘটিয়ে দিলেন ক্রিশ্চিয়ানো রোনাল্ডো (Cristiano Ronaldo)। সৌদি আরবের (Saudi Arabia) ক্লাব আল-নাসের (Al-Nassr) তাঁর জন্য টাকার থলি নিয়ে হাজির হয়েছে। নামী স্প্যানিশ সংবাদমাধ্যম মার্কা (Marca) খবর করেছিল, বার্ষিক ২০০ মিলিয়ন ইউরোর সেই প্রস্তাবে নাকি রাজিও হয়ে গিয়েছেন রোনাল্ডো (Ronaldo)। বিশ্বকাপের পরেও মধ্যপ্রাচ্যেই (Middle East) থেকে যাচ্ছেন তিনি। কিন্তু এই সমস্ত জল্পনা নাকচ করে দিলেন পর্তুগিজ মহাতারকা নিজেই।

বুধবার সুইৎজারল্যান্ডের (Switzerland) বিরুদ্ধে শেষ ষোলোর ম্যাচে জয়ের পর সাংবাদিক সম্মেলনে আসেন রোনাল্ডো। সৌদির ক্লাবের সঙ্গে চুক্তি নিয়ে তিনি শুধু একটাই কথা বলেন, এটা সত্যি নয়। এতে নতুন করে তাঁর গন্তব্য নিয়ে জল্পনার সৃষ্টি হয়েছে। ম্যাঞ্চেস্টারে (Manchester) তাঁর ফেরার রাস্তা নেই। আমেরিকার মেজর লিগ সকারে (MLS) গেলেও যেতে পারেন কিন্তু সৌদির ক্লাবের মতো পয়সা দেওয়ার ক্ষমতা তাদের আছে কি না সেটাই প্রশ্ন।

আরও পড়ুন: INDvsBAN: শতরান মেহদির, দুরন্ত প্রত্যাবর্তন বাংলাদেশের

বুধবার প্রায় ১৮ বছর পর দলে থেকেও প্রথম এগারোয় ছিলেন না রোনাল্ডো। এই বিশ্বকাপে ফর্মে নেই তিনি। একটা গোল করেছেন তাও পেনাল্টি থেকে। তাঁর পরিবর্তে ২১ বছরের তরুণ স্ট্রাইকার গনসালো র‍্যামোসকে (Goncalo Ramos) খেলিয়েছিলেন পর্তুগালের কোচ ফার্নান্দো স্যান্টোস (Fernando Santos)। দুর্দান্ত হ্যাটট্রিক করে সুযোগের সদ্ব্যবহার করেছেন তিনি। পর্তুগাল জিতেছে ৬-১ গোলে। ফলত, কোয়ার্টার ফাইনালে মরক্কোর (Morocco) বিরুদ্ধেই বেঞ্চেই থাকবেন পাঁচবারের ব্যালন ডোর জয়ী।

আন্তর্জাতিক সংবাদমাধ্যম সূত্রে খবর, খোদ পর্তুগালের (Portugal) অধিকাংশ মানুষই চাইছেন না সি আর সেভেনকে (CR7) প্রথম থেকে খেলানো হোক। এখানেই শেষ নয়, এর উপর যুক্ত হয়েছে গ্রুপ পর্বের শেষ ম্যাচের বিতর্ক। দক্ষিণ কোরিয়ার (South Korea) বিরুদ্ধে ৬৫ মিনিটে তাঁকে বেঞ্চে তুলে নেন কোচ ফার্নান্দো স্যান্টোস (Fernando Santos)। এই সিদ্ধান্তে স্পষ্টতই বিরক্ত পর্তুগিজ মহাতারকাকে অদ্ভুত অঙ্গভঙ্গি করতে দেখা যায়। কাউকে ঠোঁটে আঙুল দিয়ে চুপ করতে বলেন রোনাল্ডো।