Messi vs Ronaldo | আমেরিকার থেকে সৌদির ফুটবল অনেক ভালো, মেসিকে কটাক্ষ করলেন রোনাল্ডো!

লিসবন: কেরিয়ারের একেবারে শেষ প্রান্তে এসে পৌঁছেছেন ফুটবলের দুই সর্বশ্রেষ্ঠ খেলোয়াড়। তবু তাঁদের দ্বৈরথ যেন থামছে না। এতদিন মাঠে একে অপরের প্রতিদ্বন্দ্বিতা করতেন। এবার কি বাগযুদ্ধ শুরু হয়ে গেল ক্রিশ্চিয়ানো রোনাল্ডো (Cristiano Ronaldo) আর লিওনেল মেসির (Lionel Messi)? না যুদ্ধ এখনই বলা যাবে না, কারণ আক্রমণ আপাতত রোনাল্ডোর তরফেই, মেসি পাল্টা দেননি।

ঘটনাটা ঠিক কী?

২৪ ঘণ্টা আগে আমেরিকার মেজর লিগ সকারের (Major League Soccer) ক্লাব ইন্টার মায়ামিতে (Inter Miami) আনুষ্ঠানিকভাবে যোগ দিয়েছেন মেসি। ১০ নম্বর লেখা গোলাপি জার্সি পরে ছবিও তুলেছেন। এই নিয়ে সরাসরি কিছু না বললেও মেজর লিগ সকার নিয়ে কটাক্ষ করেছেন সি আর সেভেন (CR7)। তাঁর মতে, মেসি যে লিগে খেলবেন তার থেকে সৌদির লিগ অনেক ভালো মানের। এই সৌদি লিগেই খেলেন রোনাল্ডো।

ঠিক কী বলেছিলেন রোনাল্ডো?

আরও পড়ুন: Harbhajan Singh | ২০১১-র বিশ্বকাপ জয়ী দল নিয়ে বিস্ফোরক হরভজন সিং!

লিসবনের এক ক্রীড়া দৈনিককে দেওয়া সাক্ষাৎকারে রোনাল্ডো জানিয়ে দেন, তাঁর আর ইউরোপে ফেরা হবে না। পাঁচবারের ব্যালন ডোর জয়ী বলেন, “ইউরোপে ফেরার আমার ক্ষেত্রে কোনও সম্ভাবনা নেই। আমার বয়স ইতিমধ্যেই ৩৮, সাড়ে ৩৮, তাছাড়া এসে লাভও নেই।”

এরপরেই পর্তুগিজ মহাতারকা বলেন, “ইউরোপের মান অনেকটা নেমে গিয়েছে। এখনও যেটা সেরা সেটা একমাত্র ইংলিশ প্রিমিয়ার লিগ (EPL)। স্প্যানিশ লিগের মান পড়ে গিয়েছে, পর্তুগিজ লিগও শীর্ষস্তরের নয়। জার্মানির লিগও অনেকটা মান হারিয়েছে। আমেরিকা? না, সৌদি চ্যাম্পিয়নশিপ আমেরিকার থেকে অনেক ভালো।” এমনিতে এই মন্তব্যে তেমন বিতর্ক হওয়ার কথা না। যেহেতু মেসি আমেরিকায় খেলতে চলে গিয়েছেন তাই এত শোরগোল।

তবে এটা ঠিক, ক্রমশ গুরুত্ব বাড়ছে সৌদির ফুটবল লিগের। এ বছরের একদম গোড়ায় আল নাসের ক্লাবে যোগ দিয়েছিলেন তিনি। তিনি যেতেই সবার নজর এশিয়ার দেশে পড়েছে। আর দলবদলের এই মরশুমে ইউরোপের একাধিক তারকা ফুটবলার সৌদির ক্লাবগুলোতে যোগ দিচ্ছেন। তালিকায় রয়েছে করিম বেঞ্জেমা, এনগোলো কান্তে, রবার্তো ফিরমিনো, এডুয়ার্ড মেন্ডি, মিলিকোভিচ-সাভিচ, মার্সেলো ব্রোজোভিচের মতো বড় বড় নাম। এছাড়াও জল্পনা চলছে আরও তারকার সৌদি যোগের।

তবে রোনাল্ডোর ওই মন্তব্যে সবাই একমত নন, বিশেষ করে মেসি-ভক্তেরা। তার উপর লাল লিগার ছোটখাটো ক্লাব সেল্টা ভিগোর কাছে ৫-০ হেরেছে আল নাসের। তা নিয়ে চলছে তুমুল ট্রোলিং।